སྒྲུང་ནང་གི་ང་ལ་མིང་མེད་པ་ནི།ང་ལ་སྤྱི་ཚོགས་ན་གནས་ས་ཡང་དག་ཅིག་མེད་པ་དང་མཚུངས་ལ།ང་རང་ཐོབ་དང་གོ་ས་ཡིས་བཟུང་བའི་འཚོ་བ་འདི་ནས་མ་བསྐྲད་རང་ཤུགས་ཀྱིས་རྒྱང་ཕུད་བཏང་བ་དང་འདྲ།ང་ནི་རྨི་ལམ་གྱིས་བཟི་རུ་བཞག་ཀྱང་།དངོས་ཡོད་ཀྱིས་སྨྱོ་རུ་བཅུག་པའི་མི་ཕལ་བ་ཞིག་ཡིན།ད་རུང་ང་ནི་དངོས་ཡོད་ཀྱིས་རྨི་ལམ་དུ་ཁྲིད་ཅིང་།རྨི་ལམ་གྱིས་དངོས་ཡོད་ལ་ཁྲིད་པའི་འཆར་ཡན་གྱི་བྲན་གཡོག་ཅིག་ཡིན།སྤྱི་ཚོགས་འདི་ནས་ང་ལ་མཚོན་ན་ང་ནི་ཡོད་པ་ཡིན་ཡང་།མི་མང་པོ་ཞིག་གིས་ང་ནི་མེད་པ་ཞིག་ཏུ་འདོད་དེ།ཡང་ན་ང་ནི་རླུང་ལྟར་རྒྱུ་ཡང་གཞན་གྱིས་མི་མཐོང་ལ།བ་སྤུ་ལྟར་ནམ་མཁར་གཡེང་ཡང་སུ་གཅིག་ལ་ཡང་བག་ཆགས་བཟོ་མི་ནུས།འདི་ནི་སྒྲུང་ནང་གི་ངའི་གནས་བབ་ཡིན་ནམ།འཚོ་བའི་ནང་གི་ངའི་གནས་བབ་ཡིན།ཡང་ན་ང་ཚོ་ཚང་མའི་གནས་བབ་ཡིན།